Amalie (32) sluttet i jobben: – Målet er 700.000 kr i året
For fem år siden visste ikke Amalie hva et fond var. Nå har hun som mål å bli økonomisk fri.  Amalie Espedal (32) hadde alltid sett for seg en vanlig jobb, hvor hun skulle klatre den vanlige stigen og sakte, men sikkert komme seg oppover i systemet.  Med en bachelor i retorikk og en master i media og kommunikasjon, fikk hun etter noen år i arbeidslivet tilbud om å bli markedssjef i et startup-selskap. – I en startup må man jobbe hardt, og det gjorde både jeg og gründerne i selskapet. Jeg husker jeg tenkte: Hva jobber vi så hardt for? Gründerne jobber hardt for at selskapet skal gjøre det bra, slik at de kan bygge noe som kan gi et godt utbytte. Deres motivasjon har jeg derfor full forståelse for. Jeg jobbet derimot for å tjene 700.000 kroner i året.  – Jeg hadde aldri tenkt over at noen sitter på eiersiden, og at jeg bare er en hjelp på veien. Jeg innså at jeg hadde jo lyst til å sitte på samme side av bordet som eierne. Det gikk dessverre ikke bra nok for selskapet, og Amalie ble permittert.  – Alle rundt meg var stresset, og de syns det var forferdelig at jeg var blitt permittert og fikk dagpenger. Personlig var jeg ikke stresset, og som ganske sliten og utbrent var jeg egentlig ganske lettet. Jeg tenkte heller over hva jeg kunne bruke denne tiden til, og bestemte meg rett og slett for å begynne et nytt arbeidsliv – noe jeg gjorde. Amalie bestilte hjem masse bøker for å finne ut hvordan hun kunne slippe å måtte tilbake på jobb.  – Jeg leste Think and Grow Rich, og ble aldri den samme igjen. Den hadde 13 prinsipper som handlet om hvordan man først finner noe å tilby, og deretter lager seg en plan for å bli rik. Jeg hørte et sammendrag av boken nesten hver kveld før jeg la meg, for å forstå hvordan jeg kunne lage min egen plan. – Jeg har alltid tilpasset forbruk etter inntekt. Hver gang jeg tjente mer, brukte jeg bare mer. Boken fikk meg til å forstå at man kan bruke pengene sine mye mer fornuftig, og åpnet øynene mine for mulighetene som ligger i eiendom. Espedal har tidligere fortalt om ønsket om å bli økonomisk fri i Dagens Næringsliv. Hun og samboeren møttes mens de var studenter, og kjøpte et hus sammen på Askøy til 1,6 millioner.  – Huset var i elendig stand, og vi betalte hovedsakelig for tomten. Vi var studenter og hadde ingen penger, så vi pusset opp etter beste evne og har bodd i et oppussingskaos i åtte år.  Amalie og samboeren fikk i fjor refinansiering og ny takst på 2,4 millioner. De hadde egentlig tenkt å bruke pengene på påbygg, men etter å ha lest ulike bøker bestemte de seg for å bruke pengene annerledes.  – Vi droppet å bygge på, og slo fast at familien på fire lever fint på 100 kvadratmeter. Det er ikke en drømmesituasjon, men vi kan godt leve slik i noen år til for å kunne høste fruktene av det på et senere tidspunkt. Vi ville derfor heller investere pengene i en utleiebolig.  De kom i kontakt med med et selskap som ønsket å selge et hus med syv soverom. Selskapet hadde dårlig tid, og ville bli kvitt boligen raskt.  – Vi syns muligheten hørtes helt syk ut, og eiendommen var helt perfekt for oss. Det var bare et problem: jeg var permittert.  – Banken ville ikke gi oss lån så lenge jeg ikke hadde en trygg jobb. Men jeg hadde hørt flere podkaster om at man ikke må gi opp selv om den første banken sier nei. Vi ringte rundt helt til vi fikk et ja. Det løste seg derfor til slutt, og vi kjøpte eiendommen.  Boligen ble kjøpt for 3,7 millioner, og samboerparet sitter igjen med en fortjeneste på ca. 10 000 kroner i måneden.  – En fortjeneste på 10 000 kroner i dag er kjempebra. Over halvparten av det går til nedbetaling av lån, og vi sitter igjen med i underkant av 4000 i rent overskudd. Vi var heldige som kom i kontakt med noen som ønsket å selge rast. Selv om det er et tøft marked i dag, kan man treffe riktig selger.  Det er flere år siden Amalie begynte å fundere på hvordan hun kunne tjene mer penger, og da fikk hun øynene opp for FIRE-modellen.  – Jeg regnet litt på det, og innså at jeg måtte spare mye om jeg skulle ha sjans til å leve av avkastningen på sikt. Jeg så på spareprofiler på Instagram som deler tips om hvordan man kan spare mest mulig i hverdagen, ved å for eksempel bruke så lite dopapir som mulig.  Amalie sier hun prøvde mye forskjellig, alt fra salg av ting på finn til utleie av verktøy og bil, men at det ikke ga mersmak.  – Jeg orker ikke å spare meg i hjel nå mens jeg er ung for å leve enklere når jeg er 60 år. Min tid er verdt så mye mer enn dopapir-sparing. Det er helt uaktuelt for meg å ikke dra på bakeri med sønnen min, og jeg skal ha dyr hudpleie. Sånn er det bare.  Hun måtte derfor endre tankegang fra «get rich slow» til «get rich fast».  – Du sier du ønsker å være økonomisk fri. Hva legger du i dette? – Min definisjon av å være økonomisk fri er å ikke måtte gå tilbake på jobb. Det å slippe å måtte våkne av en alarm og dra et sted for å jobbe for noen andre, er suksess for meg.  Amalie sier hun har et mål om å tjene 700 000 kroner i året.  – Det er det jeg trenger for å rettferdiggjøre at jeg ikke går på jobb. Den dagen jeg tjener 700 000 kroner i året er jeg fornøyd.  Tror du det kommer til å gå? – Ja, det ser ut som at dette kommer til å gå fint. – En ting som blokkerer folk, er at de ikke vet hvilke muligheter som finnes. Dette skyldes at man ikke sitter med nok kunnskap. For fem år siden visste jeg ikke egentlig hva et fond var. Man må skaffe seg kunnskap, noe man kan gjøre på mange måter.  Hun sier den beste måten er å snakke med noen som har klart det du ønsker å gjøre. – De fleste som har klart ting, er glad i å snakke om det. Kjenner man ingen, finnes det utallige bøker og podkaster om alle verdens tema. Personlig hørte jeg hele podkasten Eiendomskoden, som handler om hvordan man kan skaffe seg eiendom gjennom andre ting enn egenkapital. Etter at du har tilegnet deg kunnskap, sier hun det på tide å bryte ditt vanlige jobbmønster.  – I en vanlig hverdag; med jobb, barn og serietitting om kvelden, har man ikke tid til å finne nye ideer eller dyrke sine gode ferdigheter. Man må finne rom til å tenke, og dette må man sette av tid til.  – Alle er gode på ulike ting. Noen er god på interiør, noen på bil og andre på sosiale medier. Den tingen som kommer veldig enkelt for deg – det er din lille superkraft!  Barbro Mosseng i Karrierehuset sier de merker en trend mot at flere og flere setter autonomi i jobben skyhøyt, nemlig selvstendighet, myndighet og frihet til selv å bestemme når, hvor og hvordan de skal løse arbeidsoppgavene. – De av våre kunder som opplever at de savner denne friheten ønsker gjerne å orientere seg mot muligheter i arbeidslivet hvor autonomi og mer frihet er mulig. Der hvor de i større grad kan styre sin egen arbeidshverdag, og ikke minst der opplevelsen av en større balanse i livet er til stede.  Hun sier det ofte er det et verdivalg som ligger til grunn for endringen man gjør.  – Man vil gå aktivt inn for å bruke mer tid på det som betyr mest i livet. For mange er det fritiden med familie, venner, og aktiviteter man elsker å gjøre. Mosseng sier de har jobbet med flere kunder som har valgt å forlate en trygg og stabil jobb til fordel for en jobbhverdag som innebærer mer frihet, for eksempel som selvstendig næringsdrivende, konsulent eller frilanser. – De færreste har angret på at de valgte å følge drømmen og turte å satse. Det å jobbe med noe som føles meningsfullt for deg, er helt nødvendig for arbeidslysten og trivselen, ikke bare i jobben, men i livet generelt. Og har du et talent eller en ferdighet som markedet er villig til å betale for, er det så absolutt mulig å realisere drømmen om å starte for deg selv.  – Dersom du vurderer en stor karriereendring og vurderer å starte for deg selv er det viktig at du legger en plan. Lag deg en god plan som omfatter hvordan du skal oppnå målene dine. Reflekter over hvordan et karriereskifte vil påvirke økonomi, familiesituasjon og andre viktige faktorer som spiller inn. Hun anbefaler å gjøre grundig research på den bransjen og det feltet du ønsker å jobbe i.  – Les deg opp på faglitteratur og følg aktuelle bedrifter, bransjer og nettverk for å holde deg oppdatert. Snakk med mennesker i bransjen du søker deg til, og sørg for at du har et realistisk bilde av yrket og bransjen. Mosseng sier det for det aller fleste er enklere å bli god i noe man liker og noe som gir mening.  Vil du lese flere gode saker om privatøkonomi? Få mer informasjon om abonnement på Dine Pengers magasin her eller kjøp magasinet i vår nettbutikk (fri frakt!)
Amalie Espedal (32) endret sitt syn på økonomisk frihet etter å ha blitt permittert fra stillingen som markedsleder i et startup-selskap.  Espedal utforsket forskjellige måter å tjene penger på, fra å selge ting på Finn til å leie ut verktøy og bil, men mislikte prosessen.   Hun og samboeren kjøpte et hus på Askøy som var i dårlig stand til 1,6 millioner, pusset det opp, og fikk det refinansiert til en takst på 2,4 millioner. De bestemte seg for å investere pengene i en utleiebolig istedenfor å bygge på huset.    De kjøpte en eiendom med syv soverom for 3,7 millioner, som nå gir dem en fortjeneste rundt 10.000 kroner månedlig.   Espedal ser på økonomisk frihet som å tjene 700.000 kroner i året uten å gå til jobb. Hun tror at det er mulig å oppnå siden hun nedprioriterte «get rich slow»-tenkning til fordel for «get rich fast».  Barbro Mosseng i Karrierehuset bemerker en økende trend blant mennesker som rangerer autonomi i jobben høyt, og søker etter arbeidslivsmuligheter med mer frihet og balanse.